Jacob Buksti (S), 2002-04-16:
Hvis forretningsordenen tillod det, kunne jeg jo bare være blevet heroppe.
Det her lovforslag er endnu et godt eksempel på det fuldstændig perspektivløse i regeringens proklamerede skattestop og på, hvorledes lovkvaliteten forringes, ved at alle mulige mere eller mindre forskellige ting bunkes sammen i ét lovforslag, således at en ordentlig behandling af forslagets enkelte dele ikke er mulig.
Det virker hverken rimeligt eller gennemtænkt, at vi nu og her skal gennemføre et bevidstløst skattestop, som i øvrigt først får virkning fra den 1. januar 2003,
når vi samtidig ved, at konsekvenserne af EU-reglerne og en afgørelse ved EF-Domstolen efter al sandsynlighed vil være, at bilpriserne i Danmark med de nuværende regler vil stige med op mod 10 pct., måske mere.
Der er derfor et presserende behov for mere offensive ændringer og tilpasninger af det danske bilafgiftssystem,
også i retning af en præmiering af mere miljøvenlige biler
Men regeringens opgave er altså at levere det offensive svar: Hvad vil regeringen med bilafgiftssystemet i fremtiden?
Hvordan fremtidssikres det?
Og hvorledes gøres det mere grønt, mere energi- og miljøvenligt?
Og hvordan og hvorledes med hensyn til ny teknologi som f.eks. partikelfiltre i dieselbiler, og uden at det får dramatiske virkninger på brugtvognspriserne?
Forarbejdet ligger der jo allerede fra den tidligere regering, som jo havde en arbejdsgruppe til at analysere problemstillingerne, men regeringens svar er tilsyneladende bare nye udvalgsarbejder og et helt perspektivløst skattestop, der alene udskyder problemerne og indsnævrer de fremtidige muligheder.
Det er for fattigt.
Socialdemokratiet vil under udvalgsarbejdet søge at få klarhed over regeringens planer for det fremtidige bilafgiftssystem.
Vi kan ikke støtte forslaget.
Det er kortsigtet, det er perspektivløst og det blokerer for mere fremadrettede løsninger. Og som det fremgår af bemærkningerne, skader det også miljøet. Forslaget er direkte tåbeligt også ud fra dets egne præmisser, idet det betyder, at det bliver dyrere at købe bil efter den 1. januar 2003, og at det især er de billige biler, der bliver dyrere.
Forslaget betyder nemlig på grund af den lavere regulering af grænsen mellem den lave og den høje beskatning i registreringsafgiften, at en større del af bilens grundpris bliver beskattet med den høje 180 pct.-sats.
Skattestoppet betyder altså, at det er slut med at gøre anskaffelse af bil billigere og brug af bil dyrere.
Nu bliver det lige omvendt, og det var ikke netop det, regeringspartierne og Dansk Folkeparti sagde før valget og
under valgkampen
Jeg er sikker på, at der ikke er mange, som har opfattet det således, at skattestoppet vil betyde, at bilerne bliver dyrere, og at det især er den lille mands bil, der bliver dyrere.
Flere af de andre elementer i lovforslaget er mindre ændringer, som isoleret set kan virke fornuftige, og som vi kan støtte.
Dog er der enkelte, vi finder problematiske.
Regeringen burde måske derfor overveje at dele forslaget op, så der kan blive tale om en ordentlig behandling af de enkelte dele.
Overordnet er der behov for en samlet fremtidssikret ændring og tilpasning af det danske bilafgiftssystem dels til EU-reglerne, dels til nye miljøkrav.